DECIZIA COMISIEI
din 4 martie 2009
de autorizare a statelor membre să adopte anumite derogări în temeiul Directivei 2008/68/CE a Parlamentului European și a Consiliului privind transportul interior de mărfuri periculoase
[notificată cu numărul C(2009) 1327]
(2009/240/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (1), în special articolul 6 alineatul (2),
întrucât:
(1)
Secțiunea I.3 din anexa I, secțiunea II.3 din anexa II și secțiunea III.3 din anexa III la Directiva 2008/68/CE conțin liste de derogări naționale, permițând luarea în considerare a circumstanțelor naționale specifice. Aceste liste ar trebui actualizate pentru a include noi derogări naționale.
(2)
Pentru claritate, este oportun ca aceste secțiuni să fie înlocuite în întregime.
(3)
Prin urmare, Directiva 2008/68/CE ar trebui modificată în consecință.
(4)
Măsurile prevăzute în prezenta decizie sunt conforme cu avizul Comitetului pentru transportul de mărfuri periculoase instituit prin Directiva 2008/68/CE,
ADOPTĂ PREZENTA DECIZIE:
Articolul 1
Statele membre enumerate în anexa la prezenta decizie sunt autorizate să implementeze derogările stabilite în anexă cu privire la transportul de mărfuri periculoase pe teritoriul propriu.
Aceste derogări se aplică fără discriminare.
Articolul 2
Secțiunea I.3 din anexa I, secțiunea II.3 din anexa II și secțiunea III.3 din anexa III la Directiva 2008/68/CE se modifică în conformitate cu anexa la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 4 martie 2009.